b"\n_START_ARTICLE_\nAbiward\n_START_SECTION_\nHist\xc3\xb2ria\n_START_PARAGRAPH_\nJa en temps dels reis aquem\xc3\xa8nides s'hi va establir una fortalesa per defensa dels atacs des de l'estepa que la llegenda atribueix a Baward inb Gudarz, un feudatari de Kai Kabus. Fou l'antiga capital del districte d'Apaortene i bressol de la dinastia ars\xc3\xa0cida dels parts. Al comen\xc3\xa7ament del per\xc3\xadode cristi\xc3\xa0 Isidor de Carax l'esmenta amb el nom de Apauarktike junt amb la inaccessible vila de Dara, constru\xc3\xafda per Arsak (Arsaces). Sota els sass\xc3\xa0nides hi havia una important comunitat cristiana i un s\xc3\xadnode nestori\xc3\xa0 presidit pel catholikos Josep s'hi va fer el 553; en aquest any la ciutat tenia bisbe que servia a la propera fortalesa persa de Shahr-i Firuz; la regi\xc3\xb3 va restar dividida en petits principats; Ibn Khurdadhib ha conservat el nom dels reis de Sarakhs (Zadoya), de Nasa (Abraz) i d'Abiward (B.hmiya)._NEWLINE_En temps de la conquesta musulmana hi havia un marzban persa que governada Nishapur, Tus, Nasa, i Abiward. Hi va arribar Abd Allah ibn Amir ibn Kuraysh el 651/652 i el governador local (azim) va pagar tribut (400.000 dirhams); la ciutat va quedar en mans dels magnats locals o dehqan amb una guarnici\xc3\xb3 \xc3\xa0rab (segurament absent entre 656 i 662). Kutayba ibn Muslim va reunir a Merv tropes procedents d'Abiward per la seva expedici\xc3\xb3 de l'hivern del 708 al 709 contra el pr\xc3\xadncep heftalita Tarkan Nizak del Tukharistan_NEWLINE_Sota Harun ar-Raixid (786-809) es va revoltar a Abiward un home de nom Abu l-Kasib contra el governador Ali ibn Isa ibn Mahan (796-806); despr\xc3\xa9s dels tah\xc3\xadrides del Khorasan va estar en mans dels sam\xc3\xa0nides i dels saff\xc3\xa0rides, per retornar als sam\xc3\xa0nides. Un dels darrers sam\xc3\xa0nides Nuh II ben Mansur (976-997) va cedir la ciutat i comarca als afrigides de Khwarizm en recompensa per la seva ajuda contra els karakh\xc3\xa0nides que havien ocupat Bukhar\xc3\xa0 el 992, per\xc3\xb2 el governador sam\xc3\xa0nida de Khurasan, Abu Ali Simdjuri, no la va voler entregar. _NEWLINE_El 1004 Ismail II ben Nuh al-Muntasir (999-1005) va intentar establir a Abiward una l\xc3\xadnia de defensa amb l'ajut dels turcs oghuz, per\xc3\xb2 fou derrotat per les forces de Khwarizm; despr\xc3\xa9s de la caiguda dels sam\xc3\xa0nides els turcs n\xc3\xb2mades van pressionar cap aquesta regi\xc3\xb3 i Mahmud de Gazni el 1025 va haver d'admetre l'assentament de quatre mil fam\xc3\xadlies turques a les zones de Sarakhs, Abiward i Farawa; el 1027 els habitants de Nasa i Abiward es queixaven al sult\xc3\xa0 de la viol\xc3\xa8ncia dels turcs a la zona; progressivament la zona va esdevenir de majoria turca._NEWLINE_Despr\xc3\xa9s de pert\xc3\xa0nyer als mongols i dins el khanat Il-khan, a la descomposici\xc3\xb3 d'aquest va passar als mongols Djun Ghurbani (\xc4\x8cun \xe1\xb8\xa0urb\xc4\x81n\xc4\xab) dirigits per Arghun Shah que van construir una confederaci\xc3\xb3 amb centre a Tus, Merv i altres oasis i ciutat de l'estepa. Al segle XVI, sota Abbas I el Gran la regi\xc3\xb3 no era part de P\xc3\xa8rsia i pertanyia als uzbeks xib\xc3\xa0nides portant el nom d'Atak (At\xc3\xa4k)._NEWLINE_Sota Nadir Shah, originari d'aquesta regi\xc3\xb3, Atak fou el lloc d'inici de la seva carrera; bon nombre de fam\xc3\xadlies de P\xc3\xa8rsia van ser enviades aqu\xc3\xad en exili; despr\xc3\xa9s de la mort de Nadir el 1747 la regi\xc3\xb3 va passar a dependre dels khans de Khiv\xc3\xa0 fins al 1885 quan es va delimitar la frontera russo-persa i va quedar en zona russa i Atak va passar a formar part del Turquestan Rus.\n_START_SECTION_\nArqueologia\n_START_PARAGRAPH_\nExcavacions arqueol\xc3\xb2giques a l'antiga ciutat de Kuhna-Abiward s'han fet al segle passat a uns 8\xc2\xa0km a l'oest de l'estaci\xc3\xb3 de Kahka amb una superf\xc3\xadcie de 12000 m2; tamb\xc3\xa9 s'ha excavat l'antiga fortalesa de Kuhna-Kahkaha, reconstru\xc3\xafda per Tamerl\xc3\xa0 el 1382. A 22\xc2\xa0km al sud hi ha les ru\xc3\xafnes de Khiwa-abad poblada per Nadir Shah de presoners alliberats despr\xc3\xa9s de la conquesta de Khiv\xc3\xa0; i a 17\xc2\xa0km al sud-est de l'estaci\xc3\xb3 d'Artik hi ha les ru\xc3\xafnes de la vila de \xc4\x8coghondur. A m\xc3\xa9s es troben nombrosos kurghans o munts. Alguns d'aquestos llocs remunten a l'\xc3\xa8poca ars\xc3\xa0cida."